Diari Oficial de la Generalitat Valenciana


Sumari del DOGV 9866, del 07-06-2024 (2024/5192)

RESOLUCIÓ de 24 de maig de 2024, del director general de Producció Agrícola i Ramadera, per la qual es convoquen les ajudes a entitats locals per a obres de condicionament de camins rurals, per a l'exercici 2024.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9866

Data del DOGV
:   07-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5192


Data del document
:   24-05-2024

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Anàlisi jurídica

RESOLUCIÓ de 24 de maig de 2024, del director general de Producció Agrícola i Ramadera, per la qual es convoquen les ajudes a entitats locals per a obres de condicionament de camins rurals, per a l'exercici 2024. [2024/5192]  
L'Orde 2/2023, de 26 de desembre, de la Conselleria d'Agricultura, Ramaderia i Pesca, aprovava les bases reguladores de les ajudes a entitats locals per a obres de condicionament de camins rurals, de manera que s'executa el que disposa l'apartat 2 de l'article 9 de la Llei 38/2003, de 17 de novembre, general de subvencions.  
D'altra banda, i segons disposa l'apartat 2 de l'article 23 de la mateixa llei, la iniciació del procediment de concessió de les ajudes es realitzarà mitjançant una convocatòria aprovada per l'òrgan competent.  
A l'efecte del que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que este règim d'ajudes no necessita la notificació a la Comissió Europea per no complir els requisits de l'apartat 1 de l'article 107 del Tractat de funcionament de la Unió Europea, ja que les ajudes regulades es dirigixen exclusivament a entitats públiques d'àmbit local (municipis i entitats locals menors) en el desenvolupament de les seues competències, per la qual cosa no suposen cap benefici ni avantatge econòmic per a cap empresa, ni falsegen la competència. En compliment del que establix l'article 3.4 d'este decret, s'ha remés a la Direcció General de Finançament i Fons Europeus l'informe de no subjecció a la política de competència de la Unió Europea.  
Vistes les competències atribuïdes per la disposició final tercera de l'Orde 2/2023, de 26 de desembre.  
A fi que s'inicie el procediment de sol·licitud i tramitació de les ajudes, en compliment de l'article 160 i 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Es convoquen, per a l'exercici 2024, les ajudes per a obres de condicionament de camins rurals.  
2. A l'efecte d'esta ajuda, es consideren camins rurals aquelles infraestructures lineals de comunicació i transport, aptes per al trànsit de vehicles de quatre rodes, que no estiguen classificades com a carreteres o vies urbanes, i que discórreguen totalment o en part al costat de parcel·les d'ús agrícola o destinades a instal·lacions ramaderes o agroalimentàries.  
Per a la determinació de l'ús agrícola de les parcel·les, s'han de tindre en compte els que es definixen com a tals en el sistema d'informació geogràfica de parcel·les agrícoles (SIGPAC), segons l'annex IV del Reial decret 1047/2022, de 27 de desembre, pel qual es regula el sistema de gestió i control de les intervencions del pla estratègic i altres ajudes de la política agrícola comuna.  
Per a determinar si una via està classificada com a carretera, i, per tant, no és objecte d'esta ajuda, caldrà ajustar-se al que s'establix en el Catàleg del Sistema Viari de la Comunitat Valenciana, actualment aprovat pel Decret 46/2019, de 22 de març, del Consell.  
3. Els camins rurals objecte de les actuacions seran aquells en els quals es complixen simultàniament les condicions següents:  
a) Se situen en l'àmbit territorial de l'entitat sol·licitant.  
b) Són de titularitat pública.  
c) L'entitat sol·licitant té capacitat per a intervindre sobre estos, bé per competència pròpia establida en la legislació vigent, bé per competència delegada, o bé per l'autorització prèvia de l'administració competent que corresponga, acreditada degudament.  
4. Una sol·licitud d'ajuda podrà referir-se a un o a diversos trams de camins. Cada tram s'haurà d'identificar exactament.  
5. Aquells trams de camí l'eix longitudinal dels quals siga marge entre dos termes municipals no seran objecte d'esta ajuda si la titularitat és compartida entre tots dos municipis.  
6. Es consideren subvencionables aquelles actuacions la finalitat principal de les quals siga la millora permanent del ferm dels camins rurals que es troben en l'àmbit territorial competència de l'entitat sol·licitant.  
7. A este efecte, s'entén com a ferm l'estructura superior del camí, situada sobre l'esplanació i que rep directament els efectes del trànsit. Les millores permanents del ferm podran referir-se a la subbase, a la base o a la capa de trànsit.  
8. S'entén que es complix la finalitat principal quan almenys el 80 % del pressupost de l'actuació es destina a la millora permanent del ferm. En cas contrari, la sol·licitud no podrà ser admesa a tràmit.  
  
9. No es consideren millores permanents del ferm, a l'efecte del càlcul del percentatge indicat en el punt anterior, les actuacions següents:  
  
- Treballs aïllats d'apedaçaments, rasant, neteja o desbrossament.  
- Execució d'obres de fàbrica de pas, de drenatge o de defensa, com ara cànons, claveguerons, embornals, cunetes, pontons, ponts, protecció de talussos, murs de contenció o d'altres.  
10. Les unitats d'obra que es consideren subvencionables, així com els preus màxims admissibles d'estes, es detallen en l'annex I. No serà subvencionable l'import que sobrepasse este preu màxim.  
Tampoc seran subvencionables, amb caràcter general, les unitats d'obra no indicades en l'annex I. No obstant això, podrà ser admesa alguna unitat d'obra addicional si es donen de manera simultània les circumstàncies següents, que hauran de ser explícitament justificades en la memòria tècnica o projecte:  
- La unitat d'obra participa directament en la millora permanent del ferm dels camins, i està tècnicament justificada.  
- El pes econòmic de la unitat en el pressupost total de l'obra sobre la qual se sol·licita subvenció suposa almenys un 10 %.  
Per a poder subvencionar cada nova unitat d'obra, el personal tècnic que supervise l'expedient haurà d'apreciar estes circumstàncies en el seu informe. A més, podrà modificar el seu preu admissible, utilitzant com a referència bases de preus reconegudes. En el cas d'unitats d'obra que no apareguen en bases de preus reconegudes, el preu màxim admissible podrà calcular-se segons els pressupostos d'empreses especialitzades, que, a este efecte, haurà d'aportar l'entitat sol·licitant.  
  
11. No seran subvencionables aquells trams de camí que discórreguen per zones d'afecció, si no es compta amb l'autorització corresponent o informe previ preceptiu de caràcter favorable, en vigor en la data de finalització del termini de presentació de sol·licituds de la convocatòria en què se sol·licite l'ajuda per a estos trams.  
12. No s'admeten com a subvencionables els estudis geotècnics o d'altres necessaris, les partides alçades ni els honoraris professionals de redacció del projecte o de direcció d'obra.  
13. Les obres objecte de subvenció hauran de quedar identificades degudament en finalitzar l'execució, segons el model de cartell normalitzat. El cartell serà de material metàl·lic, amb una grandària mínima d'1,2 metres quadrats, i amb dos pals de subjecció. Per a determinar el format i la tipografia vigents per al cartell normalitzat, caldrà ajustar-se al que estipule el Manual d'identitat corporativa de la Generalitat, en l'apartat de senyalització d'obres. S'adjunta exemple en l'annex II. Si hi ha diversos camins i el seu nom complet no cap en l'espai dedicat a això, es posarà el nom del camí principal, amb l'afegit «i altres». L'incompliment d'esta senyalització donarà lloc a la penalització en el pagament indicada en la base vint-i-tresena de l'Orde 2/2023, de 26 de desembre, de la Conselleria d'Agricultura, Ramaderia i Pesca. Encara que és obligatori, este cartell només podrà ser subvencionat si el seu cost va a càrrec de l'entitat local.  
14. Només es consideren subvencionables les actuacions que siguen executades mitjançant licitació pública d'un contracte d'obres, que s'ajustarà al que s'establix en les bases reguladores.  
15. L'import total de la inversió subvencionable inclourà el pressupost d'execució material de les obres, així com les despeses generals (DG), el benefici industrial (BI) i l'Impost sobre el Valor Afegit (IVA) no deduïble. El percentatge admissible de despeses generals i benefici industrial serà el que establix l'article 131 del Reglament general de la Llei de contractes de les administracions públiques, aprovat pel Reial decret 1098/2001, de 12 d'octubre, i en l'Orde 8/2016, de 22 d'abril, de la Conselleria d'Agricultura, Medi Ambient, Canvi Climàtic i Desenvolupament Rural.  
  
Segon. Entitats beneficiàries  
1. Podran sol·licitar les ajudes les entitats locals de la Comunitat Valenciana següents, sempre que tinguen atribuïdes competències en matèria de construcció, millora i adequació de camins rurals:  
a) Municipis.  
b) Entitats locals menors (ELM) que mantinguen personalitat jurídica pròpia.  
2. No s'admetran a tràmit les sol·licituds presentades per entitats que hagen sigut beneficiàries d'estes ajudes en la convocatòria de l'exercici 2023.  
  
Tercer. Bases reguladores  
1. Les bases per les quals es regix esta convocatòria són les que establix l'Orde 2/2023, de 26 de desembre, de la Conselleria d'Agricultura, Ramaderia i Pesca, per la qual s'aproven les bases reguladores de les ajudes a entitats locals per a obres de condicionament de camins rurals (DOGV 9756, 30.12.2023).  
2. La concessió de les ajudes s'efectuarà en règim de concurrència competitiva.  
  
Quart. Finançament de les ajudes  
1. Les subvencions es concediran amb càrrec a l'aplicació pressupostària G01120201GE00000.531A00.7, dels pressupostos de la Generalitat per a l'exercici 2024.  
La línia i l'import global màxim són els següents:  
Línia: T88811887: Obres i servicis d'infraestructura agrària en municipis.  
Import global màxim: 530.000 €.  
2. Els crèdits que s'imputen a l'exercici 2025 no podran sobrepassar la quantitat de 3.470.000 €.  
  
Quint. Quantia de l'ajuda  
1. Cada entitat local podrà presentar una única sol·licitud de subvenció, per a un import total d'inversió pressupostada, IVA no deduïble inclòs, entre els límits següents:  
- Límit màxim: 180.000 euros per a municipis, o 42.000 euros per a ELM.  
- Límit mínim: 12.000 euros.  
No s'admetran a tràmit sol·licituds que es referisquen a un import total d'inversió superior al límit màxim o inferior al límit mínim.  
Segons el que indica l'article 31.8 de la Llei 38/2005, general de subvencions, encara que l'IVA és un impost indirecte, s'admet que forme part de l'import total d'inversió pressupostada de la sol·licitud quan l'entitat beneficiària l'abona, però no és susceptible de recuperació o compensació.  
2. La inversió subvencionable que s'aprove no podrà superar l'import de la inversió sol·licitada per l'entitat local.  
3. La subvenció que es concedisca serà un percentatge de la inversió subvencionable. Este percentatge dependrà de la població del municipi o ELM sol·licitant:  
- 80 %: si la població és inferior a 2.000 habitants.  
- 60 %: si la població és igual o superior a 2.000 habitants.  
4. Per als municipis, la dada de població serà la de les xifres oficials de població resultants de la revisió del padró municipal referides a l'1 de gener de 2023. Les entitats locals menors comunicaran la seua dada de població, referida a la mateixa data.  
  
Sext. Termini de presentació de les sol·licituds  
El termini de presentació de sol·licituds serà d'un mes, comptat a partir de l'endemà de la publicació de l'extracte d'esta resolució, en el Diari Oficial de la Generalitat Valenciana.  
  
Sèptim. Forma de presentació de les sol·licituds  
1. Els ajuntaments i les entitats locals menors que reunisquen les condicions previstes en les bases reguladores, podran presentar una única sol·licitud de subvenció per a les seues obres.  
2. De conformitat amb el que s'establix en l'article 14 de la Llei 39/2015, d'1 d'octubre, del procediment administratiu comú, les entitats sol·licitants estan obligades a relacionar-se amb la Generalitat per mitjans electrònics, per la qual cosa hauran de presentar les sol·licituds telemàticament en la seu electrònica de la Generalitat en la pàgina d'internet sede.gva.es/va/proc796, utilitzant els corresponents models normalitzats disponibles en esta.  
3. Per a accedir de manera telemàtica al procediment, l'entitat sol·licitant haurà de disposar de firma electrònica avançada amb certificat qualificat de representant d'entitat emés per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).  
4. Quan es vulga tramitar el procediment en representació de l'entitat, es podrà atorgar esta representació a través del Registre de representants de l'ACCV (https://www.accv.es/va/serveis/registre-de-representants/). L'accés a este registre per part de les persones jurídiques representades pot realitzar-se utilitzant un certificat de representant d'entitat.  
5. En el cas que la tramitació de la sol·licitud es realitze amb el certificat digital de la persona física o jurídica que actua en representació de l'entitat, i esta no conste en el Registre de representants de l'ACCV, s'haurà d'acreditar esta condició. En cas de falta o insuficient acreditació de la representació, caldrà ajustar-se al que disposa l'article 5.6 de la Llei 39/2015, d'1 d'octubre.  
6. Les sol·licituds presentades han de firmar-se amb el certificat digital de la persona jurídica que presenta la sol·licitud o, si és el cas, amb el certificat digital del seu representant. Així mateix, han de firmar-se electrònicament, pels qui siguen competents per a això, aquells documents que s'adjunten i la firma dels quals siga obligatòria.  
7. En el cas que alguna de les persones sol·licitants presente la seua sol·licitud presencialment, se li requerirà perquè l'esmene a través de la presentació electrònica en els termes previstos en l'article 68.4 de l'esmentada Llei 39/2015, d'1 d'octubre. A este efecte, es considerarà com a data de presentació de la sol·licitud aquella en la qual s'haja realitzat l'esmena.  
  
Octau. Documentació de les sol·licituds  
1. Els models normalitzats estan disponibles en la pàgina d'internet següent: sede.gva.es/va/proc796. A la sol·licitud d'ajudes, en model normalitzat i firmada digitalment, s'annexarà la documentació següent:  
  
1.1. Memòria descriptiva de les obres, firmada digitalment per una persona tècnica competent. Tindrà el contingut mínim següent.  
a) Descripció. Es detallarà l'objecte de les obres, recollirà els antecedents, la situació prèvia, les necessitats que cal satisfer i la solució constructiva prevista. L'actuació podrà referir-se a un o a diversos trams de camins. Cada tram s'haurà d'identificar per la referència de la parcel·la per la qual discorre i per les coordenades de l'inici i del final. S'utilitzarà el sistema de referència ETRS89, juntament amb la projecció cartogràfica UTM, referida esta al fus 30. Els noms utilitzats en la descripció dels camins s'ajustaran, en la mesura que siga possible, al Nomenclàtor toponímic de la Comunitat Valenciana.  
b) Pressupost. Detallarà l'estat de mesuraments i els preus unitaris de cada unitat d'obra.  
c) Plànols. S'adjuntaran, com a mínim, plànols d'ubicació i d'emplaçament, i plànols de planta.  
1.2. Memòria d'afeccions. Té la consideració d'una memòria tècnica, per la qual cosa anirà firmada digitalment per una persona tècnica competent. Per a cada tram de camí que forme part de l'actuació s'indicarà si discorre o no per alguna zona d'afecció. En cas afirmatiu, es detallarà també la informació següent, tenint en compte que un mateix tram pot tindre diverses afeccions:  
a) Àmbit de l'afecció: S'indicarà si el tram de camí discorre totalment per la zona d'afecció, o només de manera parcial. En este últim cas, s'indicaran les coordenades d'inici i final de la part del tram afectada i la seua longitud. S'utilitzarà el sistema de referència ETRS89, juntament amb la projecció cartogràfica UTM, referida esta al fus 30.  
  
b) Tipus de zona d'afecció: Domini públic hidràulic, via pecuària, espais naturals protegits, carreteres, infraestructures ferroviàries, etc. Si és possible, cal indicar el nom concret de la zona d'afecció.  
  
c) Organisme competent per a emetre l'autorització o informe previ preceptiu. Se n'indiquen alguns, a tall d'exemple: Confederació Hidrogràfica del Xúquer, Confederació Hidrogràfica del Segura, Confederació Hidrogràfica de l'Ebre, parc natural afectat (indiqueu-lo), Administrador d'Infraestructures Ferroviàries, Ferrocarrils de la Generalitat Valenciana, diputació, conselleria o ministeri competent, etc.  
d) Data de l'autorització o informe previ preceptiu. Perquè l'actuació prevista en el tram puga ser considerada subvencionable, s'ha de comptar amb autorització o informe previ preceptiu de caràcter favorable, en vigor en la data de finalització del termini de presentació de sol·licituds de la convocatòria. Posteriorment, per a l'execució de les obres subvencionades, s'haurà de comptar amb una autorització o informe favorable vigent.  
1.3. Memòria de priorització. Té la consideració d'una declaració responsable, per la qual cosa anirà firmada digitalment per l'entitat sol·licitant o pel representant d'esta. Contindrà aquella informació que permeta aplicar els criteris objectius de valoració de sol·licituds.  
En el cas d'al·legar accessos a instal·lacions vinculades al sector agrari, només es tindran en compte si se n'indica la ubicació correctament, mitjançant coordenades (sistema de referència ETRS89, juntament amb la projecció cartogràfica UTM, referida esta al fus 30), polígon i parcel·la, o referència cadastral. Addicionalment, segons la classe d'instal·lació al·legada, s'han de facilitar dades (com, per exemple, raó social, CIF, número d'inscripció en els registres corresponents) suficients per a comprovar que es complixen les condicions perquè puga ser valorada.  
1.4. Quan l'entitat local no siga la titular dels terrenys pels quals discorren els trams de camins sol·licitats, s'adjuntarà la corresponent cessió o autorització que en justifique la disponibilitat per a les obres que calga realitzar, en vigor en la data de finalització del termini de presentació de sol·licituds de la convocatòria. No s'admetrà, a l'efecte de la data per a la seua admissió en l'expedient d'ajuda, la mera sol·licitud d'esta cessió o autorització.  
1.5. En cas d'haver-hi afeccions, s'han d'adjuntar les autoritzacions o els informes previs preceptius de caràcter favorable, en vigor en la data de finalització del termini de presentació de sol·licituds de la convocatòria. No s'admetrà, a l'efecte de la data per a l'admissió en l'expedient d'ajuda, la mera sol·licitud d'esta autorització o informe.  
Si una norma legal establix l'exempció de l'obligació d'obtindre amb caràcter previ l'autorització o informe, a l'efecte de la sol·licitud d'ajuda, només caldrà aportar un informe tècnic en què s'invoque l'apartat específic d'esta norma i s'acredite tècnicament que es complixen les condicions per a l'aplicació de l'exempció.  
1.6. Certificació cadastral amb indicació de la titularitat de les parcel·les en les quals es vaja a desenvolupar l'actuació, en el cas que l'òrgan gestor del procediment s'opose a esta consulta.  
1.7. Acreditació de trobar-se al corrent en el compliment de les obligacions tributàries, amb l'Estat i amb la Generalitat Valenciana, segons el que indica l'article 13 de la Llei 38/2003, de 17 de novembre, general de subvencions, en cas de no haver autoritzat esta consulta a l'òrgan gestor del procediment.  
1.8. Acreditació de trobar-se al corrent en el compliment de les obligacions amb la Tresoreria de la Seguretat Social, segons el que indica l'article 13 de la Llei 38/2003, de 17 de novembre, general de subvencions, en el cas que l'òrgan gestor del procediment s'opose a esta consulta.  
1.9. Acreditació de la identitat fiscal de la persona jurídica sol·licitant, en el cas que l'òrgan gestor del procediment no n'autoritze la consulta.  
1.10. Acreditació, quan pertoque, de la identitat fiscal del representant legal, quan esta representació es duga a terme per una persona jurídica, en el cas que l'òrgan gestor del procediment no n'autoritze la consulta.  
1.11. Quan les entitats interessades necessiten donar d'alta o modificar un compte bancari per a la percepció de les ajudes convocades, esta actuació s'ha de realitzar de manera telemàtica (sistema PROPER) en la seu electrònica de la Generalitat (sede.gva.es/va/proc22648), d'acord amb el que preveu l'article 6 de l'Orde 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, la modificació i la baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
2. La presentació de la sol·licitud implica que l'entitat sol·licitant ha de complir els requisits següents, que seran declarats sota la seua responsabilitat:  
2.1. Tindre competències per a l'execució de les obres.  
2.2. Disposar dels terrenys necessaris per a l'execució de les obres.  
  
2.3. Només en el cas de ser entitat local menor (ELM), haurà de declarar el nombre d'habitants de l'ELM, en data 1 de gener de l'any anterior.  
2.4. No trobar-se en cap de les situacions previstes en l'article 13 de la Llei 38/2003, de 17 de novembre, inclosa la inexistència d'obligacions de reintegrament d'altres subvencions o ajudes, o, si és el cas, el fidel compliment de les obligacions de reintegrament d'altres subvencions o ajudes, conforme als termes establits en l'article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i comprometre's a complir este requisit durant el temps inherent a l'exercici del dret de cobrament de la subvenció.  
  
3. La presentació de la sol·licitud implica que l'entitat sol·licitant ha de comprometre's a complir les obligacions següents, que seran declarades sota la seua responsabilitat:  
3.1. No iniciar l'execució de les obres incloses en la sol·licitud abans que la persona tècnica supervisora de l'expedient emeta l'acta de la visita a la zona de les actuacions, esmentada en la base dissetena de l'Orde 2/2023, de 26 de desembre, de la Conselleria d'Agricultura, Ramaderia i Pesca.  
3.2. Mantindre una relació (de caràcter funcionarial o contractual) amb la persona tècnica competent que redacta els documents tècnics (memòries i projecte) de les actuacions, que possibilite realitzar este encàrrec.  
3.3. Aprovar la memòria valorada o el projecte tècnic d'execució, per l'òrgan corresponent de l'entitat local.  
3.4. Excepte si es tracta d'un contracte menor o una contractació d'emergència, incloure, en el contracte de les obres objecte de l'ajuda, com a condició especial d'execució, una clàusula, com a mínim, de les que es preveuen en l'annex II del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i de subvencions.  
3.5. Excepte si es tracta d'un contracte menor o una contractació d'emergència, exigir a l'empresa contractista de les obres el compromís, per escrit, de respectar la normativa mediambiental i social, en aplicació del que establix el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i de subvencions.  
  
3.6. Destinar les infraestructures executades a la finalitat per a la qual van ser subvencionades, durant almenys dos anys, comptadors des de l'entrega d'estes a l'entitat local.  
4. Serà obligatori l'ús de firma electrònica per a formular sol·licituds, presentar declaracions responsables o comunicacions, interposar recursos, desistir d'accions o renunciar a drets, sobre la base del que indica l'article 11.2 de la Llei 39/2015.  
Els documents que s'annexen al tràmit telemàtic han d'anar firmats per les persones escaients, segons el tipus de document. En concret, serà obligatori que vagen firmats electrònicament les memòries valorades i els projectes tècnics, segons el que establix l'Orde 9/2016, de 22 d'abril, de 2016, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'establix el format digital per a la presentació de projectes tècnics.  
5. Mitjançant la presentació de la sol·licitud, la persona sol·licitant manifesta, sota la seua responsabilitat, que totes les dades recollides en esta i en la documentació que s'adjunta són verídiques i que es troba en possessió de la documentació que així ho acredita, i queda a la disposició de la Generalitat per a la seua presentació, comprovació, control i inspecció posterior que s'estimen oportuns.  
6. En el cas que la sol·licitud no reunisca els requisits exigits o no s'acompanyen els documents preceptius, es requerirà a l'interessat que, en un termini de deu dies, esmene la falta o hi acompanye els documents, amb la indicació que, si no ho fa, es considerarà que desistix de la seua petició, amb resolució prèvia que haurà de ser dictada en els termes previstos en l'article 21, apartat 1, de la Llei 39/2015.  
7. Qualsevol aportació de documentació complementària, una vegada realitzada la sol·licitud, es durà a terme telemàticament en la seu electrònica de la Generalitat, fent referència al codi d'expedient que li haja sigut assignat (amb el format AGMIA/2024/XX/XXX).  
L'accés al tràmit telemàtic d'aportació de documentació complementària pot realitzar-se des de la seu electrònica de la Generalitat, en el web següent: sede.gva.es/va/proc796.  
  
8. L'acreditació de la documentació relacionada s'efectuarà sense perjuí del que establix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
  
Quan l'administració actuant consulte o recapte de dades o documents en l'àmbit dels fins de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment ha d'estar autoritzat per l'entitat interessada per a poder consultar les dades d'estar al corrent en els pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària. En cas contrari, l'entitat interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades del Registre de representants de l'Agència de Tecnologia i Certificació Electrònica de la Comunitat Valenciana (ACCV), d'estar al corrent en els pagaments amb la Tresoreria de la Seguretat Social, i les dades de béns i immobles en Cadastre. No obstant això, si l'entitat interessada desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per l'entitat interessada, d'acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
  
  
Nové. Criteris objectius de valoració de sol·licituds  
1. Quan el conjunt de sol·licituds de subvenció que haja finalitzat la fase inicial d'instrucció supere l'import global màxim de la línia pressupostària, s'ha d'establir un orde de prioritat. Es valorarà cada sol·licitud, per a assignar-li una puntuació que permeta ordenar el conjunt de més a menys prioritat.  
2. Els criteris objectius de valoració són els que s'indiquen en l'Orde 2/2023, de 26 de desembre, de la Conselleria d'Agricultura, Ramaderia i Pesca.  
  
Dècim. Justificació i pagament de les subvencions concedides  
1. Es fixen els terminis màxims següents per a la presentació de la sol·licitud de pagament i la justificació d'esta, per a cada anualitat que s'aprove:  
- Anualitat 2024: fins al 31 de desembre de 2024.  
- Anualitat 2025: fins al 30 de setembre de 2025.  
2. Es podran admetre sol·licituds per a l'ampliació del termini de presentació de la justificació. Per a la concessió d'esta ampliació, caldrà ajustar-se al que establix l'article 70 del Reglament de la Llei 38/2003, general de subvencions. A este efecte, s'entén que el termini de presentació de la justificació comença des de l'emissió de la resolució de concessió. En tot cas, no serà admissible una ampliació de termini que sobrepasse l'any natural de la programació de l'ajuda.  
  
3. Els models normalitzats estan disponibles en el web següent: sede.gva.es/va/proc796. A la sol·licitud de pagament, en model normalitzat i firmada digitalment, s'annexarà la documentació següent:  
  
3.1. Per a la justificació del pagament de qualsevol de les anualitats, caldrà adjuntar:  
a) Certificacions d'obra, firmades per la persona que exercisca la direcció facultativa de les obres.  
b) Acords d'aprovació, per l'òrgan competent de l'entitat local, de les certificacions d'obra.  
c) Factures de l'empresa adjudicatària i la justificació de pagament efectiu.  
d) Plànol de les actuacions executades efectivament.  
e) En el cas que la consulta a través del portal de la Sindicatura de Comptes resulte negativa, acreditació d'estar al corrent en el compliment de l'obligació de rendició dels comptes anuals davant de la Sindicatura de Comptes, segons establix l'article 199 de la Llei 8/2010, de 23 de juny, de la Generalitat, de règim local de la Comunitat Valenciana.  
  
f) En el cas de no haver-ne autoritzat la consulta, acreditació de trobar-se al corrent en el compliment de les obligacions tributàries, amb l'Estat i amb la Generalitat Valenciana, segons el que indica l'article 13 de la Llei 38/2003, de 17 de novembre, general de subvencions.  
  
g) En el cas d'haver-se oposat a esta consulta, acreditació de trobar-se al corrent en el compliment de les obligacions amb la Tresoreria de la Seguretat Social, segons el que indica l'article 13 de la Llei 38/2003, de 17 de novembre, general de subvencions.  
3.2. Addicionalment al que indica l'apartat 3.1, per a la justificació del primer pagament que establisca la resolució de concessió, també cal adjuntar:  
3.2.1. En el cas que s'haja tramitat un contracte menor:  
a) Document que justifique l'adjudicació del contracte.  
b) Certificat sobre la sol·licitud d'almenys tres ofertes, o, si és el cas, sobre el mitjà utilitzat per a donar publicitat a l'anunci de licitació. Este certificat ha d'indicar també l'import del pressupost del contracte, i la identitat i l'import de les ofertes rebudes.  
c) Si la memòria valorada indica que les actuacions afecten l'estabilitat, la seguretat o l'estanquitat de l'obra, s'ha d'adjuntar l'informe de l'oficina o la unitat de supervisió de l'òrgan de contractació.  
d) Si, a causa d'una modificació no comunicada prèviament, s'ha utilitzat per a la contractació una memòria valorada diferent de la inicialment aprovada en la resolució de concessió, s'ha d'aportar la nova memòria valorada.  
e) Certificat sobre l'existència del perfil del contractant en què es fa pública la informació del contracte menor, indicant-ne l'URL, així com les dades concretes del contracte (número d'expedient o altres).  
3.2.2. Quan s'haja utilitzat un altre procediment de contractació diferent del del contracte menor:  
a) Document o anunci de formalització del contracte. Haurà de poder-se identificar el pressupost base de licitació i l'import d'adjudicació, inclòs l'Impost sobre el Valor Afegit, o, en cas contrari, certificar-lo en un document adjunt.  
b) Certificat en el qual figuren els criteris de valoració de les ofertes, i la identificació i puntuació de les ofertes rebudes, que justifique l'adjudicació a l'oferta més avantatjosa. Si alguna oferta és rebutjada per irregular o inacceptable, cal fer-ho constar.  
c) Si no s'ha seguit el procediment obert simplificat, justificació expressa de la pertinència del procediment de contractació utilitzat.  
  
d) Si el projecte indica que les actuacions afecten l'estabilitat, la seguretat o l'estanquitat de l'obra, s'ha d'adjuntar l'informe de l'oficina o la unitat de supervisió de l'òrgan de contractació.  
e) Si, a causa d'una modificació no comunicada prèviament, s'ha utilitzat per a la contractació un projecte diferent de l'inicialment aprovat en la resolució de concessió, s'ha d'aportar el nou projecte.  
f) Certificat sobre l'existència del perfil del contractant en el qual es fa pública la informació del contracte, indicant-ne l'URL, així com les dades concretes del contracte (número d'expedient o altres).  
g) Excepte si es tracta d'una contractació d'emergència, justificació del compliment del que indica el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions:  
- Haver inclòs, en el contracte de les obres objecte de l'ajuda, com a condició especial d'execució, almenys una clàusula de les que preveu l'annex II del Decret 118/2022.  
- Haver exigit a l'empresa contractista de les obres el compromís, per escrit, de respectar la normativa mediambiental i social.  
3.3. Addicionalment al que indica l'apartat 3.1, per a la justificació de l'últim pagament que establisca la resolució de concessió, s'ha d'adjuntar:  
a) Documentació gràfica sobre la instal·lació del cartell identificador de les obres subvencionades.  
3.4. Si la programació de la justificació de l'ajuda es va aprovar per a una única anualitat, la sol·licitud de pagament s'ha d'acompanyar de la documentació esmentada en els tres apartats anteriors.  
  
Onzé. Termini de resolució, notificació i recursos  
1. El termini màxim per a resoldre les sol·licituds d'ajuda i notificar la resolució serà de sis mesos, comptadors a partir de l'endemà de la finalització del termini de presentació de sol·licituds. Una vegada transcorregut este termini sense dictar-se una resolució expressa, es podran considerar desestimades per silenci administratiu, en els termes establits en la normativa reguladora del procediment administratiu comú.  
2. La notificació de la resolució de selecció es farà efectiva mitjançant la publicació en el Diari Oficial de la Generalitat Valenciana (DOGV). Contra esta resolució, que no posa fi a la via administrativa, es podrà interposar un recurs d'alçada davant de la persona titular de la secretaria autonòmica amb competències en agricultura.  
3. La resolució de concessió, que posa fi a la via administrativa, serà notificada a l'entitat local sol·licitant. En contra, s'hi podrà interposar un recurs de reposició davant de la persona titular de la conselleria amb competències en agricultura.  
4. La resolució de pagament, que posa fi a la via administrativa, serà notificada a l'entitat local sol·licitant. En contra, s'hi podrà interposar un recurs de reposició davant de la persona titular de la conselleria amb competències en agricultura.  
5. Els tràmits que cal omplir en el present procediment seran notificats, segons la seua naturalesa, mitjançant la publicació en el Diari Oficial de la Generalitat Valenciana (DOGV), o, individualment, de manera telemàtica, a cada entitat interessada, d'acord amb el que es disposa en la Llei 39/2015, d'1 d'octubre, del procediment administratiu comú de les administracions públiques, i en la Llei 38/2003, de 17 de novembre, general de subvencions.  
  
Dotzé. Informació relativa al tractament de dades de caràcter personal  
1. La gestió de les ajudes comporta el tractament de dades de caràcter personal, en el qual han de complir-se les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es preveu en els articles 13 i 14 del Reglament (UE) 2016/679 i en l'article 11 de la Llei orgànica 3/2018, de 5 de desembre, respecte al tractament de dades de caràcter personal, cal comunicar el següent:  
a) Nom del tractament: ajudes en matèria agrícola, agroalimentària i desenvolupament rural de la conselleria competent en matèria d'agricultura.  
b) Responsable del tractament: conselleria competent en matèria d'agricultura.  
c) Finalitat del tractament: gestionar les ajudes en matèria agrària, agroalimentària i desenvolupament rural.  
d) Exercici de drets: les persones interessades tenen dret a sol·licitar l'accés, la rectificació i supressió de les seues dades de caràcter personal, així com sol·licitar la limitació o l'oposició al tractament d'estes i a no ser objecte de decisions individuals automatitzades, de manera presencial o telemàtica, de conformitat amb el que es preveu en el web següent: sede.gva.es/va/proc19970.  
e) Reclamacions: sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant de la Delegació de Protecció de Dades, de manera presencial o telemàtica, de conformitat amb el que es preveu en el web següent: sede.gva.es/va/proc22094, sense perjuí de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en l'enllaç següent:  
https://gvaoberta.gva.es/va/registre-activitats-de-tractament  
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels extrems següents:  
a) La comunicació d'estes dades a l'Administració per a ser tractades en l'àmbit de les seues competències i d'acord amb els fins del procediment.  
b) La possibilitat que l'Administració faça consultes relacionades amb les seues dades per a comprovar-ne, entre altres extrems, la veracitat. Si esta consulta requerix autorització per llei per part de les persones les dades de les quals es consultaran, la persona sol·licitant, o el seu representant legal, ha d'haver recaptat esta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que li assistixen en relació amb el tractament de les seues dades personals.  
  
Tretzé. Transparència, subministrament d'informació i dades obertes  
  
1. Sense perjuí de les obligacions de transparència que té com a entitat pública, en compliment del que es disposa en la Llei 19/2013, de 9 de desembre, de transparència, accés a la informació pública i bon govern, i en la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
a) Donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
b) Subministrar a l'entitat concedent, amb requeriment previ, tota la informació que siga necessària per al compliment, per part d'esta, de les obligacions previstes en la Llei 1/2022, de 13 d'abril, en el termini de 15 dies hàbils des del requeriment.  
c) La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
  
Catorzé. Efectes  
La present resolució produirà efectes l'endemà de publicar-se en el Diari Oficial de la Generalitat Valenciana.  
La present resolució posa fi a la via administrativa i, en contra, s'hi podrà interposar un recurs de reposició davant de la persona titular de la Conselleria d'Agricultura, Ramaderia i Pesca, en el termini d'un mes des de l'endemà de la publicació; o bé, directament, en el termini de dos mesos des de l'endemà de la publicació, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 24 de maig de 2024.- El director general de Producció Agrícola i Ramadera (p. d. Orde 2/2023, de 26 de desembre; DOGV 9756, 30.12.2023): Simón Martínez Ruiz.  
  
  
ANNEX I  
Unitats d'obra subvencionables  
  
Totes les unitats d'obra subvencionables procedixen de bases de preus reconegudes en este àmbit, d'accés obert:  
- Base de dades de construcció de la fundació Institut Valencià de l'Edificació (IVE). Versió VGX 7177.  
Segons s'indica en la Resolució de 24 de febrer de 2022, de la Sotssecretaria de la Conselleria d'Hisenda i Model Econòmic, per la qual es disposa la publicació de la recomanació en matèria de preus de referència en la redacció de projectes i contractació d'obres de l'Administració de la Generalitat i el seu sector públic (DOGV 9300, 17.03.2022), la Junta Superior de Contractació Administrativa considera que la valoració econòmica de les partides d'esta base de dades oferix una referència consensuada del preu de mercat basada en l'anàlisi dels projectes i obres executades pels servicis tècnics de les diferents administracions, en la consulta de les tarifes i publicacions especialitzades d'associacions de fabricants i en la informació facilitada de proveïdors i contractistes.  
  
- Tarifes del grup TRAGSA. Versió TRAGSA 2023 Actuacions subjectes.  
Les empreses del grup (TRAGSA i TRAGSATEC) són empreses públiques, les tarifes de les quals són elaborades i aprovades, segons el principi de moderació de costos, per les administracions de les quals el grup és mitjà propi, mitjançant la comissió per a la determinació de les tarifes Tragsa.  
- Base de preus de camins naturals, del Ministeri d'Agricultura, Pesca i Alimentació. Versió 2020.  
La Direcció General de Desenvolupament Rural, Innovació i Formació Agroalimentària ha elaborat una base de preus específica per a ser utilitzada en els projectes del Programa de camins naturals, prenent com a base de partida les tarifes TRAGSA.  
  
Per a facilitar l'homogeneïtat en els pressupostos, s'hi inclouen les unitats d'obra completes més habituals.  
No obstant això, per a poder adaptar-se a altres possibles solucions constructives, s'hi han inclòs també unitats d'obra parcials.  
En este annex només s'indica el resum de la unitat d'obra. S'assenyala el codi de la unitat en la base de dades d'origen, per a poder accedir a la descripció completa i al detall de la descomposició.